
A serdülőkori impulzuskontrollt befolyásoló biológiai és környezeti tényezők feltárása

Kulcsszavak: serdülőkori érés; érzelemszabályozás; impulzuskontroll; szocioökonómiai státusz
Az impulzuskontroll az érzelmi szabályozás kritikus összetevője, amely lehetővé teszi az egyének számára, hogy kezeljék az azonnali reakciókat és megakadályozzák az érzelmi kiváltó okokra adott impulzív válaszokat. Az impulzuskontroll fejlődése szempontjából a serdülőkor rendkívül fontos életszakasz, amelynek során bekövetkező változásokat számos korábbi kutatás kapcsolatba hozta biológiai, kognitív és környezeti tényezőkkel. A jelen vizsgálat célja a nem, a pubertás érés, az életkor, a végrehajtó funkciók (VF) és a szocioökonómiai státusz (SES) hatásainak átfogó elemzése volt, amire tudomásunk szerint korábbi vizsgálatokban még nem került sor.
Az adatfelvétel HUN-REN-ELTE-PPK Serdülőkori Kutatócsoport vizsgálatainak kereteiben zajlott általános iskolákban és hatosztályos gimnáziumokban (12-14 éves korosztályban) történt helyszíni kitelepülések keretében, amelyek során a relatív pubertás érettség vizsgálatára (csontéletkor mérés), a kérdőívek felvételére (pl. Érzelemszabályozási Nehézségek Skála) és a végrehajtó funkciók vizsgálatára (pl. Betű-szám Szekvenálás) is sor került. A SES mutatóját a két iskolatípust mentén hoztuk létre korábbi országos kompetenciamérés demográfiai adataira támaszkodva (alacsonyabb az általános iskolások, magasabb a gimnazisták esetén).
Kutatásomban az impulzuskontrollra ható öt tényezőt vizsgáltam. Eredményeim megerősítették a végrehajtó funkciók, és az iskolatípus (SES) hatását az impulzuskontroll fejlődésére. E két tényező interakciója arra utalt, hogy a végrehajtó funkciók nagyobb szerepet játszhatnak a sikeres impulzuskontrollban az alacsony SES-sel rendelkező általános iskolásoknál. Továbbá nemi különbségek is megjelentek az impulzuskontroll fejlődésében SES, életkori csoportok és relatív pubertás érettség függvényében.
A jól működő érzelemszabályozás, és ezen belül a hatékony impulzuskontroll elengedhetetlen feltétele a sikeres felnőttkori működésnek, így a magas vulnerabilitással jellemezhető kamaszkorban fontos e funkciók fejlődését befolyásoló tényezők feltárása. A vizsgálatunk eredményei összességében megerősítik azt a feltételezést, hogy számos tényező együttesen formálja az impulzuskontroll fejlődését kamaszkorban. Ezeknek a tényezőknek, különösképpen interakciójuknak feltérképezése értékes hozzájárulást adhat majd intervenciós és/vagy terápiás megfontolások kialakításához.



